Politiet sætter atter fokus på organiseret handel med hash i Pusher Street

Gennem de seneste tre dage har politiet gennemført aktioner rettet mod den organiserede handel med hash i forbindelse med Pusher Street.

Det meddeler Københavns Politi i en pressemeddelelse, der endvidere lyder:

'Aktionerne forløb som planlagt og med et stort antal beslaglagte varer.'

Derefter opremser pressemeddelelsen aktionerne dag for dag.

'Onsdag den 13. december blev der om morgenen foretaget aktion på Pusher Street. Aktionen var rettet mod hashboderne. Aktionen forløb som planlagt, dog blev der kastet kanonslag og en flaske mod politiet uden at nogen blev ramt. Der blev anholdt fire personer.

Onsdag eftermiddag blev der foretaget en aktion mod købere af hash på Pusher Street. Her blev 11 personer sigtet for besiddelse af hash.

Beslaglagte varer fra onsdagens aktioner: Ca. 13 kg hash, ca. 4 kg skunk, 127 gram pot, 919 almindelige joints, 393 store joints, diverse hashprodukter, 1 færdselstilkendegivelse og 7.347,50 kr.

Torsdag 14. december blev der om morgenen foretaget ransagninger på Christiania. Her blev der beslaglagt følgende: En ulovlig kniv, en totenschläger, en strømpistol, en joint og en flaske CBD olie.

Om eftermiddagen samme dag blev der foretaget en aktion mod køb og salg i området omkring Christiania. Den Operative Specialafdeling har sigtet 18 personer for besiddelse af hash og ydermere anholdt to yngre mænd i forbindelse med aktionen. Begge mænd var i forvejen eftersøgt af politiet.

Beslaglagte varer fra torsdagens aktion: Ca. 9 kg hash, ca. 8 kg skunk, ca. 2 kg marihuana, 2.846 almindelige joints, 256 store joints, diverse hashprodukter og 3.900 kr.'

I dag fredag blev der igen foretaget aktion på Christiania. Her er der beslaglagt følgende: Ca. 5 kg hash og ca 4500 joint.

Dette kan ændre sig, da politiet endnu ikke er færdige med optællingen af fredagens høst.

- Indsatsen rettet mod den organiserede hashhandel i Pusher Street fortsætter, og vi har stadig fokus på købere, sælgere og leverandører. Det er selvsagt ikke sidste gang, at vi laver indsatser i perioden op mod jul.

Sådan siger Lars-O. Karlsen, ny chef for Special Operativ Afdeling, Københavns Politi - der blandt andet inkluderer det tidligere Task Force Pusherstreet - TFP, i forbindelse med aktionen.

- Det er klart, at vi har haft fokus på bandekonflikten. Men i det omfang det har været muligt, har vi også forsøgt at holde fokus på den organiserede handel med hash i Pusher Street. Og den prioritering fortsætter vi med, siger han til Ekstra Bladet.